Document ID: /fineweb-2-swissfilter-quality_10-filterrobots/filtered/05602.jsonl.gz/15

Nadal je u Torontu došao do 80. trofeja na ATP turu, a 33. na mastersima. Ipak, svi turniri u avgustu su podređeni onom najvažnijem - US Openu, pa je tako i Španac procenio da mu je pred put u Njujork potreban odmor.
"Veoma mi je žao što moram da saopštim da neću igrati u Sinsinatiju ove godine. Ne postoji drugi razlog, osim što moram da vodim računa o svom telu, kako bih ostao zdrav kao što sam sada. Veoma sam zahvalan svom prijatelju Andreu Silvi, direktoru turnira u Sinsinatiju, koji je posle razgovora sa mnom shvatio situaciju i imao razumevanja. Ubeđen sam da će turnir biti uspešan, a njemu i njegovom timu sam poželeo sve najbolje. Takođe mi je veoma žao i sjajnih navijača koji su mi u Sinsiju uvek davali veliku podršku. Siguran sam da ćemo se videti sledeće godine, kada već nismo zajedno ove. Hvala vam na podršci, kao i uvek", saopštio je Nadal na društvenim mrežama.
Masters serije 1.000 u Sinsinatiju se igra za nagradni fond od 6.335.970 dolara, prvi nosilac je do povlačenja bio Nadal, dok titulu brani Bugarin Grigor Dimitrov.
Španac je u Sinsinatiju slavio 2013. godine, pobedivši u finalu Džona Iznera, dok je ove sezone u drugom kolu trebalo da dočeka pobednika meča Dušan Lajović - Miloš Raonić. Ovako, Nadalovo mesto će zauzeti laki luzer.
Povlačenje Rafaela Nadala iz Sinsinatija će uvećati i šanse najboljeg srpskog tenisera Novaka Đokovića da konačno osvoji turnir u Ohaju. Nadal se nalazio u istoj četvrtini žreba kao i Novak, koji će u prvom kolu igrati protiv Amerikanca Stiva Džonsona, a ako njega pobedi naredni protivnik će mu biti Francuz Adrijan Manarino.
U finalu Rodžers Kupa u ženskoj konkurenciji, Simona Halep je nakon velike borbe savladala Amerikanku Sloun Stivens sa 2:1 u setovima.
Dve teniserke odigrale su fantastičan duel koji je trajao čak dva sata i 40 minuta.
Za Rumunku ovo je druga titula na Rodžers Kupu. Prva tenisekra sveta osvojila je ukupno sedmi trofej na Mandatori turnirima, a prvu nakon Madrida prošle godine.